
Către
BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra proiectului de Lege pentru completarea art.139 din Legea nr.53/2003 - Codul muncii și a art.361 din Legea nr.1/2011 a educației naționale, trimis Comisiei pentru muncă şi protecţie socială, în procedură de urgenţă, cu adresa 
nr. PLx 618/2019/2020 din 2 martie 2020, pentru reexaminarea pe fond a art.I, în temeiul art.75 alin.(4) şi (5) din Constituţia României, republicată, şi ale art.112 din Regulamentul Camerei Deputaţilor, republicat.


PREŞEDINTE,
ADRIAN SOLOMON

asupra proiectului de Lege pentru completarea art.139 din Legea nr.53/2003 - Codul muncii și a art.361 din Legea nr.1/2011 a educației naționale 




În conformitate cu prevederile art. 75 alin.(4) şi (5) din Constituţia României, republicată, şi a art.112 din Regulamentul Camerei Deputaţilor, republicat, cu adresa nr. PLx 618/2019/2020 din 2 martie 2020, Comisia pentru muncă și protecție socială a fost sesizată spre dezbatere, în fond, a prevederilor art.I din proiectul de Lege pentru completarea art.139 din Legea nr.53/2003 - Codul muncii și a art.361 din Legea nr.1/2011 a educației naționale.

Proiectul de lege are ca obiect de reglementare completarea art.139 din Legea nr.53/2003 - Codul muncii, republicată, cu modificările și completările ulterioare, în vederea reglementării modalității de acordare și de recuperare a zilelor libere ale sărbătorilor legale religioase creștine, celebrate la date diferite de către angajații aparținând altor culte religioase. Totodată, se propune completarea art.94 din Legea educației naționale nr.1/2011, cu modificările și completările ulterioare, în scopul de a se ţine cont, de către Ministerul Educaţiei, la stabilirea structurii anului şcolar, de prevederile Codului muncii astfel modificate.

      	În funcție de obiectul și conținutul său, proiectul de lege face parte din categoria legilor organice, potrivit prevederilor art. 73 din Constituția României, republicată.




	Proiectul de lege a fost adoptat de către Camera Deputaţilor la data de 11 decembrie 2019, în calitate de primă Cameră sesizată, şi de către Senat la data de 26 februarie 2020, în calitate de Cameră decizională.
Proiectul de lege a fost retrimis Camerei Deputaţilor pentru o nouă dezbatere, în vederea pronunțării acesteia asupra dispozițiilor art.I, întrucât, potrivit art.75 alin.(4) și (5) din Constituția României, precum și art.91 alin.(8) și (9) din Regulamentul Camerei Deputaților, republicat, pentru prevederile art.I referitoare la Legea nr.53/2003 – Codul muncii, Camera Deputaților este Cameră decizională.

Comisia pentru muncă şi protecţie socială a reluat dezbaterile în ședința din data de 2 martie 2020.
La lucrările Comisiei au fost prezenți 21 de deputați, din totalul de 24 de membri ai Comisiei. 

Potrivit prevederilor art. 55 din Regulamentul Camerei Deputaților, republicat, la dezbaterea proiectului de lege au participat, în calitate de invitaţi, din partea Ministerului Muncii şi Protecţiei Sociale:
- d-l Alin Dan Ignat – Secretar de Stat
- d-na Carmen Tănăsescu – director.

În urma dezbaterilor membrii comisiei au hotărât, cu unanimitate de voturi, adoptarea art.I din proiectul de lege în forma adoptată de Senat.

	Potrivit prevederilor art. 75 alin. (4) şi (5) din Constituția României, republicată, și ale art.91 alin.(8) din Regulamentul Camerei Deputaților, republicat, asupra art.I Camera Deputaților este Cameră decizională.

În urma dezbaterilor, Comisia propune Plenului Camerei Deputaţilor adoptarea proiectului de lege în forma prezentată de Senat.



PREŞEDINTE, 				SECRETAR,
Adrian Solomon				Violeta Răduţ 










Întocmit,
Consilier parlamentar Lidia Vlădescu
Consultant parlamentar Cristina Turcu
image1.jpeg
ROMANIA




